b'\n_START_ARTICLE_\nSoundgarden\n_START_SECTION_\nOsnivanje i prve snimke (1984. \xe2\x80\x93 1988.)\n_START_PARAGRAPH_\nPo\xc4\x8detke sastava nalazimo u sastavu The Shemps, koji je postojao u Seattleu u ranim 80ima. U sastavu su svirali basist Hiro Yamamoto i bubnjar/pjeva\xc4\x8d Chris Cornell. Odlaskom Yamamotoa, u sastav dolazi novi basist Kim Thayil. Nakon raspada sastava The Shemps, Cornell i Yamamoto ponovno vje\xc5\xbebaju zajedno te primaju Thayila u svoj novi sastav. 1984. godine je osnovan Soundgarden u kojem Cornell svira bubnjeve i pjeva, Yamamoto svira bass, a Thayil gitaru. Nazvali su se po skulpturi sastavljenoj od cijevi koja se nalazi pored Manguson parka u Seattleu. 1985. u sastav dolazi bubnjar Scott Sundquist, a Cornell ostaje pjeva\xc4\x8d i u\xc4\x8di svirati gitaru. Prve njihove snimke se mogu na\xc4\x87i na kompilaciji Deep Six koju je izdao C/Z Records 1986. godine. Kompilacija je sadr\xc5\xbeavala i pjesme sastava: Green River, Skin Yard, Malfunkshun, The U-Men, i The Melvins. Tada sastav napu\xc5\xa1ta bubnjar Scott Sundquist i dolazi Matt Cameron koji je prije svirao u Skin Yardu. Ubrzo je Soundgarden potpisao ugovor za izdava\xc4\x8dku ku\xc4\x87u Sub Pop te su izdali prvi singl Hunted Down 1987. godine. Slijedila su 2 EP-a: Screaming life iz 1987. i Fopp iz 1988. godine.\n_START_SECTION_\nAlbum prvijenac i potpisivanje za ve\xc4\x87u izdava\xc4\x8dku ku\xc4\x87u (1988. \xe2\x80\x93 1990.)\n_START_PARAGRAPH_\nGodine 1988. sastav potpisuje ugovor za manju izdava\xc4\x8dku ku\xc4\x87u SST Records i izdaje prvi album Ultramega OK. Sastav nije bio zadovoljan albumom jer njihov producent nije znao kakva se glazba svirala u Seattleu. Album se mo\xc5\xbee opisati kao mje\xc5\xa1avina zvuka koji su svirali The Stooges, MC5, Led Zeppelin i Black Sabbath. Objavljen je i spot za pjesmu Flower. 1990. godine, Ultramega OK je nominiran za Grammy u kategoriji Najbolja metal izvedba. Turneja je obuhva\xc4\x87ala SAD i Europu. Nakon turneje sastav potpisuje za veliku izdava\xc4\x8dku ku\xc4\x87u A&M Records. Drugi album nazvan Louder Than Love izlazi 1989. Album je imao probleme pri izdavanju zbog tekstova u pjesmama Hands All Over i Big Dumb Sex, kao i zbog naziva albuma Louder Than Fuck kojeg su bili prisiljeni promijeniti. Prije po\xc4\x8detka turneje, basist Hiro Yamamoto napu\xc5\xa1ta sastav zbog odlaska na fakultet. Na audiciji za basista pojavio se Ben Shepherd s kojim je sastav bio odu\xc5\xa1evljen, ali nije znao svirati njihove pjesme. Zato u sastav dolazi Jason Everman, nekada\xc5\xa1nji prate\xc4\x87i gitarist Nirvane. Turneja se nastavila po Sjevernoj Americi i Europi. Odmah nakon turneje Everman je otpu\xc5\xa1ten jer se nije uklapao u sastav. 1990. godine izlaze EP Loudest Love i video kompilacija Louder Than Live.\n_START_SECTION_\nKona\xc4\x8dna postava sastava i porast popularnosti (1991. \xe2\x80\x93 1993.)\n_START_PARAGRAPH_\n1991. basist Ben Shepherd je kona\xc4\x8dno primljen u sastav i sastav je zapo\xc4\x8deo snimati tre\xc4\x87i studijski album. Rezultat je bio album Badmotorfinger koji je izdan 8. listopada 1991. Prvi singl Jesus Christ Pose je zapa\xc5\xbeen jer je MTV odbio njegovo prikazivanje jer je smatran anti-Kr\xc5\xa1\xc4\x87anskim. Iako je album bio zasjenjen popularno\xc5\xa1\xc4\x87u Nirvaninog albuma Nevermind, album je nominiran za Grammy u kategoriji Najbolja metal izvedba. Singlovi Outshined i Rusty Cage su bili \xc4\x8desto emitirani na radiju i MTV-u. Slijedila je velika turneja po Sjevernoj Americi i Europi s Guns N\' Roses, Faith No More i Skid Row. 1992. sviraju na Lollapaloozi s Red Hot Chili Peppers, Pearl Jamom i Ministry. Tada izlazi i ograni\xc4\x8deno izdanje Badmotorfingera na dva CD-a koji uz album sadr\xc5\xbei i EP Satanoscillatemymetallicsonatas (SOMMS), na kojem se nalazi obrada Black Sabbathove pjesme Into the Void koja je nominirana za Grammy u kategoriji Najbolja metal izvedba. Izdaju i video kompilaciju Motorvision. Sastav se pojavljuje i u filmu Samci (Singles= u kojem se pojavljuju pjesme Birth Ritual, demo verzija pjesme Spoonman kao i Cornellova solo pjesma Seasons.\n_START_SECTION_\nSuperunknown, uspjeh sastava (1994. - 1995.)\n_START_PARAGRAPH_\nNakon turneje kojom su promovirali Badmotorfinger, Soundgarden je zapo\xc4\x8deo rad na novom studijskom albumu. Cornell je izjavio da su \xc4\x8dlanovi imali mnogo vi\xc5\xa1e slobode pri pisanju pjesama, a Thayil je istaknuo da su mnogo vi\xc5\xa1e potro\xc5\xa1ili vremena na snimanje, nego kod prija\xc5\xa1njih albuma. Album je producirao Adam Kasper i 8. o\xc5\xbeujka izlazi jedan od najbolje produciranih albuma 90-ih, Superunknown. Album je zasjeo na vrh Billboardove liste i donio 5 singlova: Spoonman, The Day I Tried to Live, Black Hole Sun, My Wave i Fell on Black Days. Album je vrlo mra\xc4\x8dan, misteriozan i eksperimentalan, te sadr\xc5\xbei elemente indijske glazbe. Video spot za pjesmu Black Hole Sun je postao veliki hit na MTV-u te je osvojio naggradu za najbolji hard rock video. 1995. pjesma Black Hole Sun osvaja Grammyja u kategoriji Najbolja hard rock izvedba, a Spoonman u kategoriji Najbolja metal izvedba. Tako\xc4\x91er, Superunknown je nominiran kao najbolji rock album. Sastav je zapo\xc4\x8deo turneju u Japanu i isto\xc4\x8dnoj Aziji, a nastavio u Europi i SAD-u, ali otkazuju nekoliko nastupa zbog Cornellovih problema s glasnicama. 1995. izdali su EP Songs from the Superunknown.\n_START_SECTION_\nDown on the Upside, sukobi i raspad sastava (1996. - 1997.)\n_START_PARAGRAPH_\nVe\xc4\x87 tijekom turneje sastav je po\xc4\x8deo raditi na novom albumu kojeg su odlu\xc4\x8dili producirati sami. Me\xc4\x91utim, napetost izme\xc4\x91u Cornella i Thayila je rasla, prvenstveno zbog promjene u zvuku sastava. S petim studijskim albumom Down on the Upside, Soundgarden je u potpunosti napustio grunge korijene okrenuv\xc5\xa1i se psihodeliji. Slijedili su singlovi Pretty Noose, Burden in My Hand, Blow Up the Outside World i Ty Cobb. Pjesma Pretty Noose je nominirana za Grammy u kategoriji Najbolja Hard Rock izvedba. Sastav je svirao na Lollapaloozi s Metallicom koja je inzistirala na tome. Nakon Lollapalooze je sastav zapo\xc4\x8deo svjetsku turneju, ali je napetost u sastavu sve vi\xc5\xa1e rasla. Sastav je 9. travnja 1997. objavio prestanak rada. Objavili su i kompilaciju najve\xc4\x87ih hitova nazvanu A-Sides 4. studenog 1997. Kompilacija je sadr\xc5\xbeavala i novu skladbu Bleed Together koja je bila napisana za vrijeme albuma Down on the Upside, a izdana je i kao singl.\n_START_SECTION_\nAktivnosti nakon raspada (1998. - 2009.)\n_START_PARAGRAPH_\n1999. Cornell izdaje svoj prvi album Euphoria Morning na kojem gostuje i Matt Cameron u pjesmi Disappearing One. 2001. Cornell osniva supergrupu Audioslave s biv\xc5\xa1im \xc4\x8dlanovima Rage Against the Machinea: Tomom Morellom, Timom Commerfordom i Bradom Wilkom. Snimili su tri albuma: Audioslave (2002.), Out of Exile (2005.) i Revelations (2006.). 2007. godine su se raspali, a Rage Against the Machine se ponovo ujedinio. Cornell je izdao jo\xc5\xa1 2 solo albuma: Carry On (2007.) i Scream (2009.) kojeg je producirao Timbaland. 2009. godine gostuje i na pjesmi Promise na Slashovom prvom albumu Slash. Thayil je radio na nekoliko projekata od kojih je najzna\xc4\x8dajniji Probot \xc4\x8diji je osniva\xc4\x8d Dave Grohl. Cameron se pridru\xc5\xbeio Pearl Jamu 1998. i s njima snimio \xc4\x8detiri albuma\xc2\xa0: Binaural (2000.), Riot Act (2002.), Pearl Jam (2006.) i Backspacer (2009.). Tako\xc4\x91er, Cameron je zajedno s Shepherdom pokrenuo dva side projekta: Hater i Wellwater Conspiracy. 2009. godine su se pojavile prve glasine o ponovnom ujedinjenju Soundgardena, ali ih je Cornell ubrzo opovrgnuo izjavljuju\xc4\x87i da planiraju samo izdati box set i kompilaciju rariteta. Ubrzo su se svi \xc4\x8dlanovi sastava pojavili na koncertu Pearl Jama na kojem je gostovao Cornell i otpjevao pjesmu Temple of the Dog-a Hunger Strike. Od tada su neprestano kru\xc5\xbeile glasine o ujedinjenju.\n_START_SECTION_\nPonovno ujedinjenje, Telephantasm, Live on I-5 i King Animal (2010. - danas)\n_START_PARAGRAPH_\n1. sije\xc4\x8dnja 2010. Cornell je objavio na Twitteru: "12-godi\xc5\xa1nja pauza je gotova i vrijeme je za povratak u \xc5\xa1kolu. Knights of the Soundtable ponovo ja\xc5\xa1u!". Na svojoj slu\xc5\xbebenoj web stranici objavili su novi spot za pjesmu Get on the Snake s drugog albuma Louder Than Love. Tako\xc4\x91er, izdali su i live singl pjesme Spoonman kao i reizdanje singla Hunted Down. 20. rujna 2010. izlazi kompilacija Telephantasm uz igru Guitar Hero: Warriors of Rock. Na kompilaciji su se pojavile dvije nove pjesme: Black Rain i bonus pjesma The Telephantasm koje su izdane i kao singlovi. 1. o\xc5\xbeujka 2011. izlazi Soundgardenov prvi live album Live on I-5, a i izjavili su da \xc4\x87e Adam Kasper producirati njihov novi studijski album. 17. travnja 2012. izlazi novi singl Live to Rise koji se pojavio kao soundtrack za film The Avengers. 27. rujna 2012. izlazi Been Away Too Long, prvi singl s nadolaze\xc4\x87eg albuma King Animal koji \xc4\x87e iza\xc4\x87i 13. studenog 2012. godine.\n_START_SECTION_\nSinglovi\n_START_PARAGRAPH_\nHunted Down (1987.), Flower (1989.), Loud Love (1989.), Hands All Over (1990.), Room a Thousand Years Wide (1990.), Jesus Christ Pose (1991.), Outshined (1991.), Rusty Cage (1992.), Spoonman (1994.), The Day I Tried to Live (1994.), Black Hole Sun (1994.), My Wave (1994.), Fell on Black Days (1994.), Pretty Noose (1996.), Burden in My Hand (1996.), Blow Up the Outside World (1996.), Ty Cobb (1997.), Bleed Together (1997.), Spoonman (live) (2010.), Black Rain (2010.), The Telephantasm (2010.), Live to Rise (2012.), Been Away Too Long (2012.), By Crooked Steps (2013.)'